Keskiviikkona aamupäivällä raiskaustuomion saanut toimittaja on tuomittu myös toisesta seksuaalirikoksesta saman päivän aikana.

Helsingin hovioikeus tuomitsi palkitun toimittajan raiskauksesta keskiviikkona aamupäivällä. Myöhemmin samana päivänä toimittaja sai toisesta seksuaalirikoksesta tuomion käräjäoikeudessa. JYRKI VESA

Tänään aamupäivällä raiskaustuomion saanut toimittaja Ari Matti Lahdenmäki (s. 1977) on tuomittu jo toisesta seksuaalirikoksesta saman päivän aikana. Helsingin käräjäoikeus tuomitsi hänet pakottamisesta seksuaaliseen tekoon.

Ari Lahdenmäki tuomittiin kuuden kuukauden ehdolliseen rangaistukseen.

Lahdenmäki on työskennellyt toimittajana muun muassa Helsingin Sanomissa ja Verkkojulkaisu Long Playssä sekä tehnyt juttuja ainakin MTV3:lle ja Journalisti-lehdelle. Hän on keskittynyt muun muassa yhteiskunnallisiin aiheisiin, joihin on lukeutunut rikosaiheita.

Vuonna 2005 hän sai osana työryhmää tutkivan journalismin Lumilapiopalkinnon ihmiskauppaa käsitelleestä artikkelista.

Marraskuussa 2016 Journalisti-lehti julkaisi hänen juttunsa nimenjulkaisukäytännöistä rikosuutisissa. Tuolloin Lahdenmäen omista rikosepäilyistä ainakin ensimmäinen oli jo esitutkinnassa.

Pyysi ystävää tuekseen

Kesällä 2016 Lahdenmäki oli pyytänyt naispuolista ystäväänsä luokseen ja selittänyt, että hänellä on huono olla. Nainen suostui lähtemään tämän tueksi, mutta vakuutti, että seksiä ei harrastettaisi.

Naisen mukaan Lahdenmäki lupasi hänelle patjan, mutta asunnolla sellaista ei löytynytkään. Nainen kuitenkin suostui nukkumaan Lahdenmäen kanssa samaan sänkyyn sen toiseen laitaan paita ja pikkuhousut yllään.

Aamulla nainen heräsi siihen, että Lahdenmäki kiskoi hänen alushousujaan alas. Lahdenmäki oli kokonaan alastomana aivan kiinni hänessä.

Nainen kielsi jatkamasta, mutta Lahdenmäki jatkoi. Hän lopetti vasta, kun nainen oli toistuvasti kieltänyt ja vastustellut.

Tilanne oli naisesta pelottava ja ahdistava, koska Lahdenmäki oli määrätietoinen ja paljon vahvempi.

Viestit todisteena oikeudessa

Oikeudessa kirjallisina todisteina oli miehen ja naisen aamulla kirjoittamia viestejä.

”Mitä vittua? Miten sä häivyt tolleen. Olisin mielelläni sanonut moi. Olin luullut, että olemme ystäviä", Lahdenmäki kirjoitti aamulla.

”Mitä toi sun käytös on?! Mäkin luulin et ollaan ystäviä, sä puhuit varapatjoista ja juttelemisesta aamulla, mä herään siihen että sä yrität riisua mua. Vitun valehtelija", nainen vastasi.

Tämän jälkeen Lahdenmäki syytti naista moukaksi ja idiootiksi.

Asia pyöri naisen mielessä jatkuvasti, ja hän koki häpeän ja petetyksi tulemisen tunteita, jotka ovat tyypillisiä seksuaalirikoksen uhrille. Myöhemmin hän kuuli, että Lahdenmäki olisi tehnyt samanlaisia tekoja myös muille. Silloin hän rohkaistui tekemään rikosilmoituksen.

Saman vuoden marraskuussa nainen kohtasi Lahdenmäen baarissa muttei halunnut olla tämän kanssa tekemisissä. Yöllä Lahdenmäki lähetti hänelle solvaavan tekstiviestin, jossa hän halventavaan sävyyn väheksyi naisen osaamista.

Tähän nainen vastasi: "Haista vittu Ari. Sinä ja sinun raiskauskulttuuri ootte niin mennyttä.”

Lahdenmäki kiisti kaiken

Oikeudessa Lahdenmäki kiisti rikoksen. Hänen mukaansa nainen oli hereillä, eikä hän yrittänyt riisua tämän housuja. Mistään huonosta voinnista ei hänen mukaansa ollut ollut puhe.

Hän myönsi ehdottaneensa naiselle seksiä "koskettamalla tätä hartiaan". Tämän pidemmälle ei Lahdenmäen mukaan menty.

Kirjallinen näyttö kuitenkin tuki naisen kertomusta, minkä lisäksi hän oli kertonut tapahtumasta ystävälleen.

Käräjäoikeuden mukaan näyttö riitti syyksilukevaan tuomioon.

Aiemmin keskiviikkona Helsingin hovioikeus oli tuominnut Lahdenmäen raiskauksesta. Hän oli syyskuussa 2015 tuppautunut naisen luokse Espoossa ja raiskannut tämän väkivaltaisesti.

Espoon käräjäoikeus antoi asiassa tuomion kesällä 2017 ja Helsingin hovioikeus vahvisti sen tänään.